b'\n_START_ARTICLE_\nJyv\xc3\xa4skyl\xc3\xa4n yliopiston kauppakorkeakoulu\n_START_PARAGRAPH_\nJyv\xc3\xa4skyl\xc3\xa4n yliopiston kauppakorkeakoulu, JSBE on Jyv\xc3\xa4skyl\xc3\xa4n yliopiston yksikk\xc3\xb6. Se on perustettu 1.3.1997 alkaen itsen\xc3\xa4iseksi taloustieteelliseksi osastoksi, ja siell\xc3\xa4 on lukuvuonna 2014-2015 noin 1\xc2\xa0300 opiskelijaa ja 120 opettajaa. Nimi muutettiin taloustieteiden tiedekunnasta Jyv\xc3\xa4skyl\xc3\xa4n yliopiston kauppakorkeakouluksi vuonna 2010._NEWLINE_Koulu antaa tutkimukseen perustuvaa opetusta yrityksen taloustieteiss\xc3\xa4 ja kansantaloustieteess\xc3\xa4, ja sen opetusaineita ovat taloustiede, johtaminen, laskentatoimi, markkinointi, yritysten ymp\xc3\xa4rist\xc3\xb6johtaminen ja yritt\xc3\xa4jyys._NEWLINE_Kauppatieteellist\xc3\xa4 koulutusta Jyv\xc3\xa4skyl\xc3\xa4ss\xc3\xa4 on annettu vuodeta 1967 ja yksikk\xc3\xb6 vakiintui 1973 yhteiskuntatieteellisen tiedekunnan alaiseksi laitokseksi.\n_START_SECTION_\nAvance-t\xc3\xa4ydennyskoulutusyksikk\xc3\xb6\n_START_PARAGRAPH_\nAvance-johtamiskoulutus on Jyv\xc3\xa4skyl\xc3\xa4n yliopiston liikkeenjohdon t\xc3\xa4ydennyskoulutusta tarjoava yksikk\xc3\xb6, joka toimii Jyv\xc3\xa4skyl\xc3\xa4n yliopiston kauppakorkeakoulun yhteydess\xc3\xa4. Avance tuottaa sek\xc3\xa4 r\xc3\xa4\xc3\xa4t\xc3\xa4l\xc3\xb6ityj\xc3\xa4 tilauskoulutuksia ett\xc3\xa4 kokeneen liikkeenjohdon Executive MBA -koulutusta .\n_START_SECTION_\nHistoria\n_START_PARAGRAPH_\nAvancen historia alkaa vuodesta 1984, jolloin oltiin tunnistettu tarve kokeneen liikkeenjohdon koulutukselle. Tarpeeseen suunniteltiin Menestyksen strategiat -koulutusohjelma ja sen toteuttamiseksi perustettiin Avance-johtamiskoulutus omaksi yksik\xc3\xb6kseen Jyv\xc3\xa4skyl\xc3\xa4n yliopiston t\xc3\xa4ydennyskoulutuskeskukseen. Vuodesta 2011 l\xc3\xa4htien Avance-johtamiskoulutus on ollut osana Jyv\xc3\xa4skyl\xc3\xa4n yliopiston kauppakorkeakoulua .\n_START_SECTION_\nExecutive MBA\n_START_PARAGRAPH_\nAvance-johtamiskoulutus on tuottanut kokeneen liikkeenjohdon MBA-koulutusta vuodesta 1989, jolloin Menestyksen strategiat -koulutusohjelman ymp\xc3\xa4rille kehitettiin laajempi MBA-ohjelma. Nykyisin Executive MBA (EMBA) -nimell\xc3\xa4 oleva koulutusohjelma on luonteeltaan osa-aikainen ja tarkoitettu suoritettavaksi ty\xc3\xb6n ohessa kolmen vuoden aikana ._NEWLINE_Talousel\xc3\xa4m\xc3\xa4-lehti julkaisee johdon koulutukseen liittyvi\xc3\xa4 ostajien kokemuksia ja mielikuvia. Uusimmassa, syksyll\xc3\xa4 2012 julkaistussa selvityksess\xc3\xa4 Avance-johtamiskoulutus nostettiin yhdeksi suurimmista nousijoista ollen kokonaismittaristossa kolmantena .\n_START_SECTION_\nKansainv\xc3\xa4linen akkreditointi\n_START_PARAGRAPH_\nAvancen Executive MBA -ohjelma on ainoa suomenkielinen MBA-koulutus, jolla on kansainv\xc3\xa4linen AMBA-akkreditointi (Association of MBAs) . AMBAn akkreditointi on my\xc3\xb6nnetty vain hieman yli 200 koulutusyksik\xc3\xb6lle maailmanlaajuisesti .'